 NA BRIAN WASUNA KIONGOZI wa chama cha Thirdway Alliance, Dkt Ekuru Aukot, amemshtaki Rais William Ruto na serikali yake kwa kupanga kupeleka kikosi cha polisi 1,000 nchini Haiti, kudumisha amani katika taifa hilo linalodhibitiwa na magenge ya uhalifu. Dkt Aukot, aliyewania urais 2017, aliwasilisha kesi hiyo katika Mahakama Kuu Ijumaa, Okotoba 6, 2023 akidai hatua ya Kenya kuongoza kikosi hicho ni ukiukaji mkubwa kwa Katiba. Mnamo Jumatatu, Baraza la Usalama la Umoja wa Mataifa (UNSC) liliidhinisha Kenya kuongoza kikosi hicho, kitakachoyajumuisha mataifa kadhaa. Jumla ya mataifa 13 yalipitisha hoja hiyo huku mawili —China na Urusi—yakisusia kupiga kura. Dkt Aukot anamkosoa Rais Ruto kwa kupanga kuwatuma polisi nje ya Kenya, wakati vikosi vya usalama vimeshindwa kukabili uhalifu Kaunti ya Lamu, ambako watu kutoka jamii moja wamekuwa wakilengwa na kuuawa kikatili. Msomi huyo anashikilia kuwa, Kenya haijapitisha sheria ama mkataba wowote kuruhusu polisi kupelekwa nje ya nchi. Rais Ruto ameorodheshwa kama mshtakiwa mkuu, pamoja na Baraza la Kitaifa kuhusu Usalama (NSC), Inspekta Jenerali wa Polisi Japheth Koome, Waziri wa Usalama wa Ndani Kindiki Kithure, Spika wa Bunge la Kitaifa Moses Wetang’ula na Mwanasheria Mkuu Justin Muturi. Kwenye nia yake ya kuizuia serikali kutekeleza hatua hiyo, Dkt Aukot anasisitiza kuwa serikali ya Haiti haijawahi kuiomba Kenya usaidizi kuyakabili magenge ya uhalifu yanayodhibiti eneo kubwa la jiji kuu, Port-au Prince na maeneo mengine nchini humo. Wakili wa Dkt Aukot, Charles Midenga, ameiomba mahakama kusitisha kikosi hicho kupelekwa Haiti hadi kesi hiyo isikilizwe na kuamuliwa. Bw Midenga anasema kuwa kupelekwa kwa polisi nje ya Kenya ni jambo lenye uzito sana, hivyo lazima Katiba na sheria nyingine zinazofaa zizingatiwe. Haiti imekuwa ikishuhudia ghasia na machafuko tangu 2021, baada ya Rais wa nchi hiyo Jovenel Moïse kuuawa.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  